作者:貫休
標題:避地毗陵上王慥使君
內容:至理至昭昭，心通即不遙。聖威無遠近，吾道太孤標。辛苦蘇氓俗，端貞答盛朝。氣高吞海嶽，貧甚似漁樵。庾亮風流澹，劉寬政事超。清須遭貴遇，隱已被誰招。慄塢修禪寺，仙香寄石橋。風雷巡稼穡，魚鳥合歌謠。視事私終殺，憂民態亦凋。道高無不及，恩甚固難消。大寇山難隔，孤城數合燒。烽煙終日起，湯沐用心燋。勇義排千陣，誅鋤擬一朝。誓盟違日月，旌旆過寒潮。古驛江雲入，荒宮海雨飄。仙松添瘦碧，天驥減豐膘。似在陳兼衛，終為宋與姚。已觀雲似鹿，即報首皆梟。盡願回清鏡，重希在此條。應憐千萬戶，禱祝向唐堯。